CELEX: 32021D1729
Language: hu
Date: 2021-09-24 00:00:00
Title: A Tanács (EU) 2021/1729 határozata (2021. szeptember 24.) az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodással létrehozott bűnüldözési és igazságügyi együttműködéssel foglalkozó szakbizottságban az említett megállapodás 540. cikkének (3) bekezdésében említett – a DNS-profiloknak és az ujjnyomatoknak az Egyesült Királysággal történő cseréjére rendelkezésre álló – időtartam meghosszabbításával kapcsolatban az Európai Unió által képviselendő álláspontról

2021.9.30.   
               
               
                  HU
               
               
                  Az Európai Unió Hivatalos Lapja
               
               
                  L 345/36
               
            
         A TANÁCS (EU) 2021/1729 HATÁROZATA
         (2021. szeptember 24.)
         az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodással létrehozott bűnüldözési és igazságügyi együttműködéssel foglalkozó szakbizottságban az említett megállapodás 540. cikkének (3) bekezdésében említett – a DNS-profiloknak és az ujjnyomatoknak az Egyesült Királysággal történő cseréjére rendelkezésre álló – időtartam meghosszabbításával kapcsolatban az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 87. cikke (2) bekezdésének a) pontjára, összefüggésben a 218. cikkének (9) bekezdésével,
         tekintettel az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodásnak, valamint az Európai Unió és Nagy-Britannia és Észak-Írország Egyesült Királysága közötti, a minősített adatok cseréjére és védelmére vonatkozó biztonsági eljárásokról szóló megállapodásnak az Unió nevében történő megkötéséről szóló, 2021. április 29-i (EU) 2021/689 tanácsi határozatra (1),
         tekintettel az Európai Bizottság javaslatára,
         mivel:
         
                     (1)
                  
                  
                     Az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága között létrejött kereskedelmi és együttműködési megállapodás (a továbbiakban: a kereskedelmi és együttműködési megállapodás) (2) rendelkezik az egyrészről a tagállamok illetékes bűnüldöző hatóságai, és másrészről az Egyesült Királyság közötti kölcsönös együttműködésről a DNS-profilok, a daktiloszkópiai adatok és a gépjármű-nyilvántartási adatok automatizált összehasonlítása tekintetében. Az ilyen együttműködés előfeltételeként az Egyesült Királyságnak először meg kell hoznia a szükséges végrehajtási intézkedéseket, és uniós értékelésen kell átesnie.
                  
               
                     (2)
                  
                  
                     Az értékelő látogatásról szóló átfogó értékelő jelentés és adott esetben a kísérleti adatcsere alapján az Uniónak határoznia kell arról vagy azokról az időpont(ok)ról, amely(ek)től kezdődően a kereskedelmi és együttműködési megállapodás szerint a tagállamok ilyen adatokat szolgáltathatnak az Egyesült Királyság számára.
                  
               
                     (3)
                  
                  
                     Az Egyesült Királyságot továbbá értékelni kell azon DNS-profilok és daktiloszkópiai adatok lekérdezése és összehasonlítása tekintetében, amelyekhez már létrehoztak kapcsolódási pontokat az Egyesült Királysággal az Unió 2008/615/IB (3) és 2008/616/IB (4) tanácsi határozatban meghatározott prümi vívmányaival összhangban.
                  
               
                     (4)
                  
                  
                     A 2008/615/IB határozat átültette az Unió jogi keretébe a Belga Királyság, a Németországi Szövetségi Köztársaság, a Spanyol Királyság, a Francia Köztársaság, a Luxemburgi Nagyhercegség, a Holland Királyság és az Osztrák Köztársaság között létrejött, a különösen a terrorizmus, a határokon átnyúló bűnözés, valamint az illegális migráció elleni küzdelemre irányuló, határokon átnyúló együttműködés megerősítéséről szóló, 2005. május 27-i szerződés alapvető elemeit. A 2008/616/IB határozat a 2008/615/IB határozatot hajtja végre, és meghatározza a 2008/615/IB határozat végrehajtásához szükséges adminisztratív és technikai rendelkezéseket, különösen a DNS-adatok, a daktiloszkópiai adatok és a gépjármű-nyilvántartási adatok automatizált cseréjére vonatkozóan. Ezek a határozatok alkotják a prümi vívmányokat, és a Szerződésekkel és e határozatokkal összhangban kötelező erejűek.
                  
               
                     (5)
                  
                  
                     A kereskedelmi és együttműködési megállapodás 540. cikkének (2) bekezdése értelmében az Unió az értékelő látogatásról szóló átfogó értékelő jelentés és adott esetben a kísérleti adatcsere alapján határoz arról vagy azokról az időpont(ok)ról, amely(ek)től kezdődően a tagállamok személyes adatokat szolgáltathatnak az Egyesült Királyság számára.
                  
               
                     (6)
                  
                  
                     Az értékelés eredményétől és a kereskedelmi és együttműködési megállapodás 540. cikkének (2) bekezdésében említett határozattól függően, a DNS-profilokkal és a daktiloszkópiai adatokkal kapcsolatos, folyamatban lévő együttműködés megszakadásának elkerülése érdekében a kereskedelmi és együttműködési megállapodás 540. cikkének (3) bekezdése úgy rendelkezik, hogy a tagállamok 2021. szeptember 30-ig szolgáltathatnak ilyen adatokat az Egyesült Királyság számára.
                  
               
                     (7)
                  
                  
                     A (3), (5) és (6) preambulumbekezdésben említett folyamat 2021. szeptember 30-ig valószínűleg nem zárul le. Ezért jelentős a kockázata annak, hogy 2021. október 1-jétől megszakad a DNS-profilokkal és a daktiloszkópiai adatokkal kapcsolatos együttműködés. Ez konkrét kockázatot jelentene az Unió belső biztonságára nézve.
                  
               
                     (8)
                  
                  
                     Az Unió már értékelte az Egyesült Királyságot a DNS-profiloknak és a daktiloszkópiai adatoknak az Unió prümi keretrendszerével összefüggésben történő cseréje tekintetében, amikor az Egyesült Királyság még tagállam volt. Az Uniónak nincs tudomása az Egyesült Királyság által ezen értékelések óta hozott olyan jogalkotási vagy szabályozási intézkedésekről, amelyek hatással lennének a kereskedelmi és együttműködési megállapodás keretében folyamatban lévő értékelés eredményére.
                  
               
                     (9)
                  
                  
                     E körülmények között helyénvaló megállapítani az Unió által a bűnüldözési és igazságügyi együttműködéssel foglalkozó szakbizottságban képviselendő álláspontot. Ezen álláspont azon időszak 2022. június 30-ig történő meghosszabbításához való hozzájárulás kell, hogy legyen, amely alatt a tagállamok folytathatják a kereskedelmi és együttműködési megállapodás 530., 531. és 534. cikkében említett adatok cseréjét, és egyezés esetén további rendelkezésre álló személyes adatokat szolgáltathatnak a kereskedelmi és együttműködési megállapodás 536. cikkében említettek szerint.
                  
               
                     (10)
                  
                  
                     A kereskedelmi és együttműködési megállapodás 527. cikke meghatározza, hogy a kereskedelmi és együttműködési megállapodás harmadik része II. címének (Bűnüldözési együttműködés és büntetőügyekben folytatott igazságügyi együttműködés) célkitűzése, hogy kölcsönös együttműködést hozzon létre egyrészről az Egyesült Királyság, másrészről a tagállamok illetékes bűnüldöző hatóságai között a DNS-profilok, a daktiloszkópiai adatok és egyes belföldi gépjármű-nyilvántartási adatok automatizált továbbítása tekintetében.
                  
               
                     (11)
                  
                  
                     A kereskedelmi és együttműködési megállapodás az (EU) 2021/689 határozat értelmében valamennyi tagállamra nézve kötelező, amely határozat anyagi jogalapja az EUMSZ 217. cikke. A kereskedelmi és együttműködési megállapodás 540. cikkének (3) bekezdése felhatalmazza a bűnüldözési és igazságügyi együttműködéssel foglalkozó szakbizottságot, hogy a személyes adatok Egyesült Királyság részére történő szolgáltatásának időszakát egyszer, legfeljebb kilenc hónappal, azaz 2022. június 30-ig meghosszabbítsa.
                  
               
                     (12)
                  
                  
                     Az (EU) 2021/689 határozat értelmében Dániára és Írországra nézve kötelező a kereskedelmi és együttműködési megállapodás 540. cikke, és ezért e két ország részt vesz a kereskedelmi és együttműködési megállapodást végrehajtó e határozatnak az elfogadásában és alkalmazásában,
                  
               ELFOGADTA EZT A HATÁROZATOT:
         
            1. cikk
            A kereskedelmi és együttműködési megállapodás 540. cikkének (3) bekezdése alapján a bűnüldözési és igazságügyi együttműködéssel foglalkozó szakbizottságban az Unió által képviselendő álláspont az, hogy hozzá kell járulni azon időszak 2022. június 30-ig való meghosszabbításához, amely alatt a tagállamok folytathatják a kereskedelmi és együttműködési megállapodás 530., 531. és 534. cikkében említett személyes adatok cseréjét, és további rendelkezésre álló személyes adatokat szolgáltathatnak az Egyesült Királysággal kötött kereskedelmi és együttműködési megállapodás 536. cikkében említettek szerint.
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. szeptember 24-én.
            
               
                  a Tanács részéről
               
               
                  az elnök
               
               G. DOVŽAN
            
         
         
            (1)  HL L 149., 2021.4.30., 2. o.
         
         
            (2)  HL L 149., 2021.4.30., 10. o.
         
         
            (3)  A Tanács 2008/615/IB határozata (2008. június 23.) a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről (HL L 210., 2008.8.6., 1. o.).
         
            (4)  A Tanács 2008/616/IB határozata (2008. június 23.) a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről szóló 2008/615/IB határozat végrehajtásáról (HL L 210., 2008.8.6., 12. o.).